Kværs Kirke
Kværs Kirke er en sognekirke, som ligger hævet over Kværs mod syd i byen.
Kirkegården, som er udvidet mod øst og sydøst, er omgivet af træer, og kirkebanken er beklædt med kampesten nederst. Hovedindgangene er porte mod nordøst og sydvest, og mod nordvest er der en fodgængerlåge. Vest for kirken står der et klokkehus af træ fra 1815, hvilket er et typisk træk for kirkerne i det østlige Sønderjylland.
Kirken består af et romansk kor og skib, opført i rå og kløvede kampesten, samt et gravkapel og et våbenhus mod nord som er yngre, men svære at datere præcist.
I kirkens ældste del, nemlig koret og skibet, tyder bygningsarkæologiske spor på, at bygningen er opført ad to omgange. Derfor er koret og skibets allerøstligste del lidt ældre end skibets vestlige del. Der er bevaret spor efter et par oprindelige vinduer mod nord i koret, og mens den oprindelige dør mod sydvest i skibet er tilmuret er den oprindelige dør mod nordvest stadig i brug. Udvendigt er den romanske del af kirken påvirket af restaureringer i årene 1610 og 1691, hvor først korets og siden skibets taggavle blev erstattet. I 1705 blev muren, der opdelte koret og skibet, fjernet.
Gravkapellet nord for koret blev oprindeligt opført som en åben begravelse for ejerne af den nærliggende herregård Ladegaard og er sandsynligvis opført efter 1758. Bygningen er opført i teglsten og er meget enkel.
Våbenhuset foran norddøren er svær at datere, men er bygget i munkesten og er muligvis den samme bygning, som i 1687 blev omtalt som et lighus.
Kirkens tagværker er antageligvis fra middelalderen og er lavet af egetræ.
Indvendigt er kirken præget af de hvidkalkede vægge og det flade, hvidmalede træloft, som står i kontrast til det lidt mørke ternede flisegulv. 
Kirkens inventar stammer fra flere perioder. Der er bevaret enkelte dele fra middelalderen, mens en stor del af kirkeinventaret er i empirestil.
Et af kirkens ældre inventarstykker er et korbuekrucifiks fra omkring 1525, som hænger på skibets sydvæg. Der hører to sidefigurer til krucifikset, som forestiller Jomfru Maria og Johannes.
Prædikestolen er fra begyndelsen af 1600-tallet, men blev ændret i 1804. Stolen består af tre fag, som står på nogle murrester fra den gamle triumfmur. De tre fag er udsmykket med relieffer, som forestiller bebudelsen, Jesu fødsel og korsfæstelsen.
Døbefonten er fra 1799 og er i empirestil. Den svarer til døbefonten i Rinkenæs’ gamle kirke, som er næsten identisk og døbefonten i Holbøl Kirke. I døbefonten findes der et dåbsfad fra slutningen af 1700-tallet.
Kirkens store pulpiturer, dvs. balkonerne, er fra 1803 og dækker hele vestvæggen og nordvæggen i skibet. Indtil 1924 fortsatte pulpituret endda ind langs korets nordvæg.
Altertavlen er fra 1840 og er lavet som en efterligning af sengotisk fløjaltertavle. Centralt indeholder tavlen et maleri af Kristus, der bliver taget ned af korset, mens de to fløje har malerier af bønnen i Gethsemane have og opstandelsen.
Alterskranken er fra 1924, ligesom kirkens bænke.
I kirken hænger et epitafium, altså en mindetavle, fra 1764 på skibets sydvæg. Af andre gravminder kan nævnes en gravsten fra 1653, og indtil 1924 stod der seks kister fra 1700-tallet i ligkapellet.
På kirkegården findes et gravmonument fra 1846 og en fra 1920, som er sat over sognets faldne i 1. Verdenskrig 1914-1918. 